Շրութի Հասան

Շրութի Հասան (, ), հնդիկ կինոդերասանուհի, երգչուհի և կոպոզիտոր։ Հայտնի դերասան Քամալ Հասանի դուստրն է, առաջին անգամ էկրանին հայտնվել է հոր «Ժամանակի շունչ» ֆիլմում։ Առավել մեծ հաջողության հասել է Թոլիվուդում։ Արժանացել է «Filmfare South» մրցանակի լավագույն նորամուտի և տելուգու լեզվով ֆիլմում կնոջ լավագույն դերակատարման համար։

Կենսագրություն 
Շրութի Հասանը ծնվել է 1986 թվականի հունվարի 28-ին Թամիլ Նադու նահանգի մայրաքաղաք Մադրասում (այժմ՝ Չեննայ)։ Նա կիսով չափով թամիլուհի է, քառորդով՝ մարատհի և քառորդով՝ ռաջփութ։ Նրա ծնողներն են թամիլացի հայտնի դերասան Քամալ Հասանն ու Բոլիվուդյան դերասանուհի Սարիկան, որոնք ամուսնացել են Շրութիի ծնունդից հետո։ 1991 թվականին նրանց ընտանիքում ծնվել է ևս մեկ դուստր՝ Աքշարա Հասանը։ 2002 թվականին Շրութի Հասանի ծնողները ամուսնալուծության հայց են ներկայացրել, որն ավարտվել է 2004 թվականին։

Շրութին սովորել է «Abacus» դպրոցում, որը հիմնված է Մոնտեսսորիի մանկավարժության վրա, իսկ 10-րդ դասարանից հետո տեղափոխվել է Մումբայի Սուրբ Անդրեասի քոլեջ, որտեղ սկսել է սովորել հոգեբանություն։ 18 տարեկանում նա տեղափոխվել է Ամերիկա, որտեղ մասնակցել է դասընթացների Musicians Institute-ում։

Գործունեություն

Դեբյուտ և առաջին տարիներ 
Որպես կինեմատոգրաֆիստների դուստր` Շրութին մանկուց կապված է եղել կինոյի աշխարհի հետ և արդեն 6 տարեկանում դուետով հանդես է եկել Շիվաջի Գանեսանի հետ թամիլական «Thevar Magan» ֆիլմի համար, որտեղ նկարահանվել է նրա հայրը՝ Քամալ Հասանը։ Նա նաև երգել է հինդի լեզվով՝ «Մորաքույր 420» (1997) և «Ժամանակի շունչ» (2000) ֆիլմերի համար։ Վերջինում նա առաջին անգամ հայտնվել է էկրանին՝ խաղալով Վալաբհա Պատելի դստեր փոքրիկ դերը։

Լինելով կինոաստղի դուստր և տեսախցիկի առջև փորձ ունեցող անձ՝ Շրութին բազմիցս դերերի առաջարկ է ստացել, սակայն հիմնականում մերժել է։ Դերասանուհին պատրաստվում էր նորամուտը նշել Նիշիկանտ Քամաթայի և Մադհավանի թամիլական ֆիլմի գլխավոր դերում, բայց այն հետաձգվել է, և նրա դեբյուտը դարձել է 2009 թվականի Բոլիվուդյան թրիլլեր «Հաջողության հասնելու համար» ֆիլմը, որտեղ նրան հրավիրել է մանկության ընկեր Իմրան Խանը։ Նաև նաև երգել է ֆիլմի համար նախատեսված երգերից մեկը։ Նրա դերակատարումը գնահատող քննադատների կարծիքները կիսվել են։ «The Economy Times»-ից Գաուրան Մալանին անվանել է նրան արհեստական և ոչ տպավորիչ, իսկ «Bollywood Hungama»-ից Տարան Ադարշը՝ ֆիլմի աստղ։ Հենց ֆիլմի հետ կապված՝ քննադատները միաձայն բացասական գնահատականներ են տվել նրան։ Վարձույթում ֆիլմը ձախողվել է, իսկ Շրութին չի համարձակվել ֆիլմում նկարահանվել ավելի քան մեկ տարի։ Առաջին էական դերի ժամանակ դերասանուհին նորամուտը նշել է որպես կոմպոզիտոր «Չորեքշաբթի» ֆիլմի ռիմեյքում, որը միաժամանակ նկարահանվել է տելեգու և թամիլերեն լեզուներով։ Նա նաև ձայնագրել է երեք երգի վոկալ ֆիլմի յուրաքանչյուր տարբերակի համար։ Երաժշտական նվագակցությունն արժանացել է քննադատների գովասանքին, իսկ Պավիտրա Սրինիվանսանը բարձր է գնահատել նրա դեբյուտը։

Հաջորդ տարի Շրութին երգ է ձայնագրել «Prithvi» ֆիլմի համար կաննադայով և «Hisss» ֆիլմի համար հինդիով, որոնց տեքստը գրել է ինքը։ Նա նաև բազմաթիվ կատարողների հետ մասնակցել է «Semmozhiyaana Thamizh Mozhiyaam» ստեղծագործության ձայնագրությանը, որը դարձել է 2010 թվականի Թամիլական համաշխարհային համաժողովի հիմնը։

2011 թվականի սկզբին Շրութին որպես դերասանուհի վերադարձել է էկրաններին։ Նա դեբյուտ է ունեցել Թոլիվուդում՝ Պրակաշ Կովելամուդիի «Ժամանակին կար մարտիկ» ֆիլմով։ Ֆիլմն արժանացել է քննադատների դրական գնահատականին, սակայն ձախողվել է վարձույթում։ Նույն թվականին թողարկվել է նրա առաջին թամիլական ֆիլմը՝ ռեժիսոր Մուրուգադոսի «Յոթերորդ զգացողությունը», որտեղ նրա էկրանային գործընկերը Սուրյա Շիվակումարն է։ Ստանալով խառը արձագանքներ, որոնցում դերասանուհին կոչվում է խոստումնալից, սակայն թամիլերենին ոչ բավականաչափ տիրապետող, ֆիլմն ունեցել է առևտրային մեծ հաջողություն՝ հավաքելով 900 միլիոն ռուփի։ Տարվա արդյունքներով այդ երկու դերը նրան արժանացրել է «Filmfare Awards South» մրցանակի՝ լավագույն դեբյուտի համար։ Այդ տարի լույս է տեսել նաև Մադուր Բհանդարկարի հինդի լեզվով «Ի վերջո, սիրտը դեռ երեխա է» ֆիլմը, որտեղ Շրութին նկարահանվել է Աջայ Դևգանի, Էմրան Հաշմիի և Օմի Վալդայի հետ՝ խաղալով նախկին Միսս Հնդկաստանի դստեր դերը։ Դերը քննադատների շրջանում հաջողություն չի ունեցել։ Այսպես, «Daily News and Analysis» թերթից Բլես Չեթիարը նրան որակել է որպես «այնքան կեղծ, որ միայն հիասթափեցնող է»։ Տարվա վերջում դերասանուհին կրկին հայտնվել է էկրանին Սիդհաթի հետ «Իմ ընկերը» մելոդրամայում, որտեղ նրանք խաղում են մանկության ընկերների դերեր, և նրանց հարաբերությունները վտանգվում են, երբ նրանք փորձում են գտնել իրենց երկրորդ կեսերին։ Նկարահանումների համար Շրութին կուչիպուդիի ոճով պարի ուսուցում է անցել։ «The Times Of India» թերթում Սուրեշ Քավիրայանին գրել է նրա մասին․ «Շրութի Հասանը լավ է դիտվում էկրաններին, բայց նա դեռ պետք է սովորի ցույց տալ զգացմունքները», իսկ Ռադհիկ Ռաջամանը «Rediff.com» կայքում նշել է, որ Սիդհարթը և Շրութին «հիանալի լրացնում են միմյանց, և երկուսն էլ լավ են կատարում իրենց դերերը։ Այդ զույգը երկրորդ անգամ ուղակի փայլել է էկրանին»։

Այշարիա Դհանուշի՝ 2012 թվականին թողարկված թամիլերեն «Երեք» թրիլլերի շնորհիվ Շրութին ներկայացվել է «SIMAA Awards»-ի, «Vijay Awards»-ի և «Filmfare Awards South»-ի անվանակարգերում՝ լավագույն կանացի դերի համար։ Այստեղ նա խաղացել է մի աղջկա դեր, որն ամուսնու ինքնասպանությունից հետո (Դհանուշի կատարմամբ) անսպասելիորեն իմացել է, որ այդ ամբողջ ընթացքում նա տառապում էր երկբևեռ աֆեկտիվ խանգարմամբ։ Այդ տարի նա նաև նկարահանվել է մեկ այլ ֆիլմում։ Ֆիլմը հիթ է դարձել, և քննադատները նշել են, որ չնայած Շրութիի դերը փոքր է, բայց նա այն հիանալի հաղթահարել է։

Վերադարձ Բոլիվուդ 
2013 թվականին Շրութին Ռավի Թեջեյի հետ նկարահանվել է «Գոռոզ» կատակերգական մարտաֆիլմում։ Ֆիլմը լավ վաճառք է ունեցել, իսկ դերասանուհին քննադատների կողմից արժանացել է գովասանքների։ Քննադատ Թարան Ադարշը գրել է, որ նա «խաղում է բարդ շերտավոր կերպար և հաճույքով հաղթահարում է այն», ինչպես նաև «նա արտացոլում է անմեղություն, սակայն հաջորդ րոպեին կարող է չարամիտ լինել և իր աչքերով շատ բան փոխանցել։ Լավ կլինի ապագայում նրան տեսնել տարբեր դերերում»։ Տարվա վերջին ֆիլմը «Դու կվերադառնաս, Ռամայա»-ն է, որտեղ նա նկարահանվել է Նանդամուրի Տարակա Ռամա Ռաոյի և Սամանթա Ռութ Պրաբխուի հետ։ «Շրութի Հասանը անակնկալ է մատուցել կրթված կնոջ իր կարճ դերով, որը պաշտպանում է իր գյուղի բնակիչների իրավունքները», գրել է «The Hindu» թերթի խմբագիր Սանգիտա Դևինը։

2014 թվականի սկիզբը նշանավորվել է Վամսի Փաիդիփալիի «Ով է նա» թրեյլերի թողարկմամբ, որի գլխավոր դերում հանդես է գալիս Ռամ Չարան Տեջայի հետ։ Ֆիլմը վարձույթում վաստակել է «բլոկբասթեր» կարգավիճակը և ընդգրկվել Թոլիվուդի ամենադրամարկղային ֆիլմերի տասնյակում։ Քննադատները հիացած չեն մնացել, իսկ Շրութիի հերոսուհին ճանաչվել է միայն ֆիլմը գեղեցկացնելու համար։ Գարնանը վարձույթում է հայտնվել Սուրենդեր Ռեդիի «Կայտառ ձին» ֆիլմը, որտեղ դերասանուհին հանդես է եկել Ալլու Արջունի հետ զուգախաղում՝ խաղալով անզգացմունքային աղջկա դեր, որը փոխվում է՝ սիրահարվելով հերոսին։ Ինչպես և նախորդ ֆիլմը, այս ֆիլմը ևս դարձել է ամենախոշոր բլոկբասթերներից մեկը և ընդգրկվել տելուգու լեզվով 5 ամենադրամարկղային ֆիլմերի ցանկում։ Սակայն Շրութիի դերը, քննադատների կարծիքով, կրկին նրան ազատություն չի տվել և դրդել է լավ տեսք ունենալ, ինչը նրան չի խանգարել ստանալ «Filmfare»-ի արձանիկ՝ որպես տարվա լավագույն դերասանուհի։ Հետագայում նա հայտնվել է «Խիզախ տեսուչ» ֆիլմում որպես կամեո, հանդես է եկել «Junction Lo» երգի երաժշտական համարում, որն ինքն է կատարել։ Այդ տարի նրա վերջին ելույթը եղել է ռեժիսոր Հարիի և դերասան Վիշալի հետ։

2015 թվականին թողարկվել է Շրութիի մասնակցությամբ վեց ֆիլմ՝ ներառյալ «Փրկիչը Ագրայից» ֆիլմը «Madamiyan» item համարում, որի նկարահանումների ժամանակ դերասանուհին հարված է ստացել ձիու սմբակից։ Նույն ֆիլմի համար դերասանուհին նաև ձայնագրել է «Joganiyan» երգը, որը սյուժեի համաձայն կատարում է Սոնակշի Սինհան։ Նրա երգած մյուս՝ «Stereophonic Sannata» երգը, հնչել է «Shamitabh» ֆիլմում, որտեղ նորամուտը նշել է նրա քույրը՝ Աքշարա Հասանը։ Իսկ տարվա առաջին լիարժեք թողարկումը դերասանուհու համար դարձել է Ակշար Կումարի մասնակցությամբ «Վրեժն օրենքից դուրս է» ֆիլմը։ Սակայն նրա կերպարը չի տպավորել քննադատներին։ Այնուհետև էկրան է բարձրացել թելուգու լեզվով «Մեծահոգի» ֆիլմը՝ Մահեշ Բաբուի մասնակցությամբ, որը վարձույթի առաջին շաբաթվա ընթացքում հավաքել է մոտ 100 կրոպ (1 միլիարդ ռուփի)։ Ֆիլմի արձագանքում Սանգիտա Դևին նշել է, որ «Շրութին յուրաքանչյուր նոր ֆիլմում ավելի լավ է ներկայանում և լրջորեն կատարում իր առջև դրած խնդիրները՝ պահպանելով կողմնորոշումն իր հերոսի նկատմամբ»։ Մեկ ամիս անց կայացել է «Welcome Back» բոլիվուդյան կատակերգական պրեմիերան Ջոն Աբրահամի հետ, որի համար քննադատները դերասանուհուն չափավոր գնահատական են տվել։ Նրա նախագծերից էր մեծ բյուջե ունեցող «Քաջ մարտիկ» ֆիլմը, որի համար Շրութին և Վիջայը համատեղ ձայնագրել են «Yaendi Yaendi» երգը։ Սակայն ֆիլմը չի կարողացել փոխհատուցել արտադրության ծախսերը։ Դերասանուհու համար 2015 թվականի վերջին թողարկումն էր ռեժիսոր Շիվայի «Քույրն ու եղբայրը» թամիլական մարտաֆիլմը՝ Աջիտ Կումարի հետ։ Միլան Լուտհրիան դերասանուհուն առաջարկել է նկարահանվել «Baadshaho» ֆիլմում, սակայն դերասանուհին սցենարի վերջնական տարբերակը դիտելուց հետո մերժել է։

Շրութին հաջորդ տարին սկսել է Նիշիկանտա Կամատայի «Rocky Handsome» ֆիլմով, որտեղ նա հայտնվել է որպես հրավիրված աստղ՝ կատարելով գլխավոր հերոսի՝ հղի կնոջ դերը, որին սպանում են ֆլեշբեկում։ 2017 թվականին նա նկարահանվել է «Առյուծի սիրտ 3» ֆիլմում՝ երկրորդ անգամ կիսելով էկրանը Սուրիայի հետ։ Հետարտադրության մեջ է գտնվում Yaara-ն՝ ֆրանսիական «Անձեռնամխելիներ» ֆիլմի պաշտոնական ռիմեյքը, որը նախատեսված էր վարձույթի համարի թողարկել 2019 կամ 2020 թվականին։ Արտադրության մեջ նրա մյուս նախագիծը «Sabaash Naidu» եռալեզու ֆիլմն է, որի ռեժիսորն է նրա հայրը՝ Քամալ Հասանը։ Բացի այդ, Շրութին համաձայնել է կին զինվոր Սանգամիտրայի դերը ստանձնել և սկսել է նախապատրաստվել մենամարտի համար։ Սակայն Կաննի կինոփառատոնից հետո նա հրաժարվել է այդ դերից։

Ծանոթագրություններ 

Հնդիկ դերասանուհիներ
Դերասանուհիներ այբբենական կարգով
Հնդիկ կինոդերասաններ